Straumur fór af þónokkrum byggðum í gær , einkum á Norðurlandi og Vestfjörðum . Dísilstöðvar eru keyrðar sem varaafl á flestum stærri stöðum . Alvarlegasta bilunin varð á Kópaskerslínu þar sem nokkuð á annan tug staura brotnuðu . Ljóst er að það tekur að minnsta kosti viku að gera við línuna . Bilanirnar eru bæði á flutningskerfi Landsnets og dreifikerfi Rarik . Þær hafa aðallega orðið vegna ísingar og vinds en einnig vegna samsláttar lína . Tekist hefur að gera við bilanir sums staðar en annars staðar er ekki aðstaða til að kanna skemmdir hvað þá gera við vegna veðurhæðar . Nokkrar sveitir voru alveg rafmagnslausar í gærkvöldi . Dísilstöðvar sjá Kópaskeri , Raufahöfn , Þórshöfn og Bakkafirði fyrir rafmagni en sums staðar þarf að skammta orku . Tryggvi Þór Haraldsson , forstjóri Rarik , segir að fyrirtækið sé að útvega sér olíu til að keyra vélarnar í viku eða 10 daga því það taki tíma að gera við . Vestfirðir skornir frá Vandræði hafa verið með Sauðárkrók vegna bilunar á línu Landsnets frá Varmahlíð . Rafmagn fyrir bæinn er framleitt með dísilvélum en einnig er rafmagn skammtað . Geiradalslína sem er eina tenging Vestfjarða við raforkukerfi landsins bilaði í gær . Flestar byggðir njóta varaafls sem framleitt er með dísilvélum auk orku frá Mjólkárvirkjun . helgi@mbl.is